Jŋéi₂ jmɨg₄ néꞌ₃ a₂të₅₄ Jmɨg₄ Të₂ꞌɨn₅₄*, ŋó₃ Jesús juɨ₅ Betania ja₁jme₁chan₂ Lázaro, dsa₂ i₂ca₂jme₃jenꞌ₅₄ Jesús jme₁rë₂ꞌlɨn₄ ꞌéi₂.
Ja₁jaun₂ ca₂jmo₃ dsa₂ caun₂ má₃ o₄quióꞌ₄ Jesús, a₂jme₂juagꞌ₂. Ca₂tiaꞌ₃ Marta má₃; Si₁Lia₁ guëꞌ₂ jme₁lɨ́n₄ jan₂ dsa₂ i₂tiánꞌ₅ ne₄ mesa guë́ꞌ₅ co₂lë₅ quiainꞌ₅₄ Jesús.
Jaun₂ në́₃ ca₂can₃ María conꞌ₂ meiꞌ₂ tsá₃ ca₂ꞌnau₅₄ litro noꞌ₅₄ mɨ₂juɨg₂ nardo*, a₂quen₅ ꞌmuꞌ₅₄ ꞌŋio₅ lɨn₃, jaun₂ ca₂tsáng₂ mɨ₂tag₄ Jesús, jaun₂ ca₂chí₃ quianꞌ₅₄ jŋi₂ dsi₅₄. Ta₁caun₂ dsi₂néi₂ qui₂ca₂canꞌ₂ dsióꞌ₁ mɨ₂juɨg₂.
Jaun₂ në́₃, ca₂juáꞌ₂ Judas Iscariote, i₂jme₁lɨ́n₄ jan₂ dsa₂ guia₃-tɨ́n₂ quián₅ Jesús, i₂ꞌéi₂ dé₄ i₂jángꞌ₂ quióꞌ₅ Jesús, ca₂juáꞌ₂:
―¿ꞌE₂ ꞌuɨg₅₄ tsá₃ ca₂i₃ꞌnag₄ co₂ŋeiꞌ₅₄ noꞌ₅₄ mɨ₂juɨg₂ në₅ quianꞌ₅₄ ꞌnɨ₅ ꞌŋiá₂-láu₂ ꞌéiꞌ₃ cu₄ denario*, a₂jme₁jme₁ꞌon₁ dsa₂ te₂ŋé₂?
La₁ on₃juaꞌ₅₄ jaun₂ ca₂juáꞌ₂ Judas le₂në₅ juaꞌ₅₄ a₂dsónꞌ₂ dsan₂ dsɨ́₅ ja₁con₂ dsa₂ te₂ŋé₂; a₂jaun₂ bá₄ ca₂juáꞌ₂ le₂në₅ ia₁ a₂jme₁lɨ́in₄ jan₂ dsa₂ ꞌang₂ bá₄, tonꞌ₂ jme₁niog₅ gu₂ tsɨ₁të₂lau₂ ja₁jme₁tóꞌ₅ cu₄, jaun₂ jme₁cán₂ a₂jme₁tioꞌ₅₄ ꞌŋióꞌ₃.
Jaun₂ në́₃ ca₂juáꞌ₂ Jesús ca₂tsɨ́ꞌ₃ Judas: ―Tsá₃ lë₁leinꞌ₅₄; ta₁ jaun₂ bá₄ ca₂ꞌma₃ a₂në₅, jaun₂ ma₂lë́₅ co₂jŋia₅₄ jmɨg₄ jë₁ma₂të́₂ rë₁ꞌon₃ jniá₂.
Ca₂le₃jë́₃ jmɨg₄ bá₄ i₂nio₄ dsa₂ te₂ŋé₂ jɨnꞌ₄ ꞌniaꞌ₂, la₁ jniá₂ në́₃ tsá₃ ma₃uë́₂ ꞌen₅₄ jniá₂ quianꞌ₅₄ ꞌniaꞌ₂.
Jaun₂ në́₃, ca₂rë₃ŋi₅ juɨn₅ dsa₂ judíos* a₂ꞌen₅₄ Jesús jë₄ juɨg₂ Betania, jaun₂ i₁lein₅₄ ja₁jaun₂, on₃juaꞌ₅₄ jmáꞌ₃ ca₂ne₅₄ a₂i₁jɨin₁₂ Jesús, ján₃ bá₄ ca₂i₁jɨin₁₂ Si₁Lia₁ i₂ca₂jme₃jenꞌ₅₄ Jesús jme₁rë₂ꞌlɨin₅₄.
Jaun₂ në́₃, ca₂jmo₃ juɨg₅₄ jme₂dsa₂ caun₂ jág₁ a₂jŋɨiꞌ₃ Si₁Lia₁ ján₃,
ia₁ o₄quióꞌ₄ ꞌéi₂ bá₄ juɨn₅ dsa₂ ma₂i₂uɨ́in₂ ja₁con₂ dsa₂ judíos, a₂rë₂ꞌéin₂ të₂le₃ quióꞌ₅ Jesús.